ช่วยสรุปบทความ ตัวตนกับเทคนิคการค้นหาหุ้นที่เหมาะกับเรา ให้หน่อยนะคะ
หุ้นตัวนั้นดี หุ้นตัวนี้ดี แล้วเรารู้ได้ยังไงว่ามันดี เหตุผล, เป้าหมาย, นิสัยของคนที่แนะนำมาเป็นอย่างไร เข้ากับเรารึเปล่า การหาตัวตนของเรานั้นสำคัญมาก เพราะเป็นทั้งการวางเป้าหมาย การวางแผน และการคัดกรอง เพื่อจะได้ลงทุนในหุ้นที่เหมาะสมกับเรา คำถามคือ แล้วอะไรคือตัวตนของเราล่ะ?? บางคนชอบบอกว่าจะซื้อแล้วถือยาว แต่ทำไม่ได้เลย บางคนเล่นสั้นมาก แต่ขาดทุนตลอด บางคนฟัง “เค้า” บอกมา จากนั้นก็สัมผัสกับคำว่าดอย เป็นนักลงทุนถือหุ้นระยะยาวไปโดยปริยาย ทำไมถึงเป็นเช่นนั้นกัน? นั่นเพราะ เราละเลยนิสัยของเราเองที่เป็นพื้นฐานของการลงทุน หากเราใจร้อน หุ้นจากบริษัทที่เติบโตเร็วหรือหุ้นที่มีราคาผันผวนก็จะเหมาะกับเรา หากใจเย็นไม่ชอบการแข่งขัน หุ้นที่เหมาะสมก็จะเป็นหุ้นที่ราคาไม่ผันผวนมาก มีความมั่นคงสูง ดังนั้นการหาตัวตนเป็นขั้นตอนเบื้องต้นสำหรับการหาหุ้นที่ดีครับ!!!  หลังจากที่ค้นพบตัวตนของตัวเองไปกันแล้ว ซึ่งเปรียบเสมือนการรู้เราและการพบหลักชัย นั่นคือลักษณะของหุ้นที่เหมาะสมกับเรานั่นเอง การวางแผนคือการพาตัวเราไปหาสิ่งเหล่านั้น แต่ละคนมีทางและวิธีแตกต่างกันไป ไม่ว่าจะเป็นการวิเคราะห์เชิงพื้นฐาน เชิงกราฟ หรือผสมทั้ง 2 แนวทาง วิธีเหล่านี้สามารถทำให้เราไปถึงเป้าหมายได้ทั้งนั้น เพียงค้นพบแนวทางที่ใช่สำหรับตัวเอง แล้วใช้มันให้คล่อง  เมื่อพบแนวทางของเราเองแล้ว ก็เหมือนดั่งเราพบเส้นทางการเดินของเรา แต่!!! ในทางที่จะเดินนั้นมีหนาม มีเส้นทางขรุขระมั้ย การที่จะรู้ได้คือการศึกษามันซะ ค้นหา เรียนรู้ จากทั้งหนังสือ เว็บไซต์ ทำความเข้าใจทั้งทางทฤษฎีและจากประสบการณ์ของคนที่นำทางไปก่อนหน้า อยู่กับมันสักพักแล้วจะพบว่าตัวเราได้รู้อะไรมากขึ้นและทำอะไรได้มากขึ้นเยอะเลย  การหาตัวตน การวางแผน การศึกษา จะไม่เกิดขึ้นหรือไม่เป็นผลสำเร็จเลย หากขาดวินัย ซึ่งสิ่งนี้เป็นส่วนที่สำคัญที่สุด วินัยจะทำให้เราค้นหาตัวตน วางแผน และศึกษาตามแนวทางของเรา อีกทั้งรวมไปถึงการคัตลอส (Cut Loss) การขายทำกำไร หรือแม้กระทั่งการติดตามตัวธุรกิจที่เราเข้าไปลงทุน ทั้งหมดนี้สามารถกล่าวได้ว่าวินัยคือส่วนที่สำคัญที่สุดเลยก็ว่าได้
การละเลยนิสัยของตัวเองเป็นปัจจัยหนึ่งที่ก่อให้เกิดความเสี่ยงสูงในการลงทุน ดังนั้น การหาตัวตนของเราจึงเป็นขั้นตอนเบื้องต้นในการหาหุ้นที่ดี ก่อนจะทำการค้นหาลักษณะของหุ้นที่เหมาะสมกับเราเป็นลำดับถัดไป ด้วยการวิเคราะห์เชิงพื้นฐาน เชิงกราฟ หรือผสมทั้ง 2 แนวทาง โดยถ้าเราเป็นคนมีนิสัยใจร้อน หุ้นจากบริษัทที่เติบโตเร็วหรือหุ้นที่มีราคาผันผวนก็จะเหมาะกับเรา แต่ถ้าเราเป็นคนใจเย็นไม่ชอบการแข่งขัน หุ้นที่เหมาะสมก็จะเป็นหุ้นที่ราคาไม่ผันผวนมาก และมีความมั่นคงสูง ซึ่งกว่าจะรู้ถึงขนาดนั้น ก็ต้องผ่านการค้นหา เรียนรู้ จากทั้งหนังสือ เว็บไซต์ รวมไปถึงการทำความเข้าใจ ทั้งทางทฤษฎีและจากประสบการณ์ของคนอื่นๆ แต่สิ่งที่สำคัญที่สุด นั่นก็คือ วินัยที่จะช่วยให้เราสามารถค้นหาตัวตน วางแผน ศึกษาตามแนวทางของเรา รวมไปถึงการคัตลอส (Cut Loss) การขายทำกำไร หรือแม้แต่การติดตามตัวธุรกิจที่เราเข้าไปลงทุน
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน